5)

Som artikel 4a indsættes: »Artikel 4a Foranstaltninger vedrørende grænseoverskridende betalinger, som gennemføres gennem en tjenesteudbydende NCB Bestemmelserne i denne artikel gælder for foranstaltninger vedrørende grænseoverskridende betalinger, som er gennemført eller skal gennemføres gennem bilateralt link. a) Beskrivelse af forbindelsen Når der gennemføres en grænseoverskridende betaling gennem bilateralt link: — Den tjenesteudbydende NCB skal henholdsvis anses for den modtagende eller afsendende NCB for så vidt angår forpligtelser og ansvar i forbindelse med behandling af den grænseoverskridende betaling via interlinking-mekanismen i forhold til enten den afsendende eller modtagende NCB/ECB. — Den tilsluttede NCB skal henholdsvis anses for den modtagende NCB eller den afsendende NCB for så vidt angår forpligtelser og ansvar i forhold til kreditering/debitering af den modtagende/afsendende deltagers RTGS-konto. b) Åbning og disposition vedrørende en konto for den tilsluttede NCB 1) Den tjenesteudbydende NCB skal åbne en konto i euro i sine regnskaber for den tilsluttede NCB. 2) Den tjenesteudbydende NCB skal yde den tilsluttede NCB en ubegrænset og usikret kreditfacilitet. 3) Til gennemførelse af grænseoverskridende betalinger, som indledes af en deltager i den tilsluttede NCB’s RTGS-system, skal den tjenesteudbydende NCB debitere den tilsluttede NCB’s konto og kreditere en RTGS-konto hos den tjenesteudbydende NCB’s deltager eller kreditere den modtagende NCB’s/ECB’s inter-NCB-konto hos den tjenesteudbydende NCB. Til gennemførelse af grænseoverskridende betalinger til en deltager i den tilsluttede NCB’s RTGS-system skal den tjenesteudbydende NCB debitere den afsendende NCB’s/ECB’s inter-NCB-konto eller debitere en RTGS-konto hos den tjenesteudbydende NCB’s deltager eller kreditere den tilsluttede NCB’s konto. c) Forpligtelser og ansvar for den tjenesteudbydende NCB og den tilsluttede NCB 1) Verifikation a) Såvel den tilsluttede NCB som den tjenesteudbydende NCB er ansvarlig for nøjagtighed og syntaks i de data, som de leverer til hinanden, og de skal indgå aftale om standarder til anvendelse til disse data. b) Ved modtagelsen af en betalingsordre fra den tilsluttede NCB skal den tjenesteudbydende NCB uopholdeligt kontrollere alle de specifikationer i betalingsordren, som er nødvendige til dens korrekte behandling. Hvis den tjenesteudbydende NCB opdager syntaktiske fejl eller andre årsager til at afvise en betalingsordre, skal den ikke gennemføre en sådan betalingsordre og skal håndtere dataene og betalingsordren i henhold til særlige regler, der aftales mellem den tjenesteudbydende NCB og den tilsluttede NCB. 2) Afvikling a) For gennemførelse af en grænseoverskridende betalingsordre, som indledes af en deltager i den tilsluttede NCB’s RTGS-system, skal den tilsluttede NCB debitere sin deltagers konto og i henhold til de vilkår, som er aftalt mellem den tilsluttede NCB og den tjenesteudbydende NCB, sende en tilsvarende betalingsordre til den tjenesteudbydende NCB. b) Straks efter at den tjenesteudbydende NCB har kontrolleret gyldigheden af en betalingsordre, som er afsendt i overensstemmelse med artikel 4a, litra c), nr. 1), litra b), skal den tjenesteudbydende NCB uopholdeligt: i) debitere den tilsluttede NCB’s konto, og ii) sende en bekræftelse af modtagelse til den tilsluttede NCB. c) Ved debitering af den tilsluttede NCB’s konto skal den tjenesteudbydende NCB uden ophold kreditere RTGS-kontoen for deltageren i det nationale RTGS-system eller gennemføre betalingsordren via interlinking-mekanismen i overensstemmelse med artikel 4. Når den tjenesteudbydende NCB modtager en bekræftelse eller negativ tilbagemelding fra den modtagende NCB/ECB, videresendes denne til den tilsluttede NCB. d) Ved gennemførelse af en grænseoverskridende betalingsordre, som indledes af en deltager i den tjenesteudbydende NCB’s RTGS-system, til en deltager i den tilsluttede NCB’s RTGS-system skal den tjenesteudbydende NCB kreditere den tilsluttede NCB’s konto straks ved modtagelse af en sådan betalingsordre. Den tilsluttede NCB skal umiddelbart derefter kreditere kontoen for deltageren i den tilsluttede NCB’s RTGS-system. e) Ved gennemførelse af en grænseoverskridende betalingsordre, som indledes af en deltager i et andet RTGS-system end den tjenesteudbydende NCB’s RTGS-system, til en deltager i den tilsluttede NCB’s RTGS-system skal den tjenesteudbydende NCB ved modtagelse af betalingsordren fra den afsendende NCB/ECB: i) udføre de procedurer, som er beskrevet i artikel 4, litra d), nr. 1), og artikel 4, litra d), nr. 2), litra a) ii) derefter kreditere den tilsluttede NCB’s konto og give den tilsluttede NCB meddelelse derom, og iii) give den afsendende NCB/ECB en bekræftelse af modtagelsen. Ved modtagelse af meddelelse i henhold til nr. ii) skal den tilsluttede NCB straks kreditere kontoen for deltageren i sit RTGS-system. f) Den tjenesteudbydende NCB skal foretage alle nødvendige foranstaltninger, som aftalt med den tilsluttede NCB, til sikring af, at alle oplysninger og data, der er nødvendige for kreditering af kontoen for deltageren i den tilsluttede NCB’s RTGS-system, altid er til rådighed for den tilsluttede NCB. g) Åbningstidspunkterne i den tilsluttede NCB’s RTGS-systemer skal følge specifikationerne angivet i bilag IV. 3) Endelighed Endelighed i grænseoverskridende betalinger, som gennemføres gennem bilateralt link, afgøres i henhold til reglerne i artikel 4, litra c), nr. 2), og artikel 4, litra d), nr. 2). 4) Overførsel af ansvar for udførelse af betalingsordrer Ved grænseoverskridende betalinger, som indledes af en deltager i den tilsluttede NCB’s RTGS-system, overgår ansvar for udførelse af en betalingsordre fra den tilsluttede NCB til den tjenesteudbydende NBC på det tidspunkt, hvor den tilsluttede NCB’s konto hos den tjenesteudbydende NBC debiteres, og overgår derpå til den modtagende NCB/ECB i henhold til artikel 4, litra e). Ved grænseoverskridende betalinger til deltagere i den tilsluttede NCB’s RTGS-system overgår ansvar for udførelse af en betalingsordre fra den afsendende NCB til den tjenesteudbydende NCB ved den afsendende NCB’s positive bekræftelse af modtagelse som angivet i artikel 4a, litra c), nr. 2), litra e), nr. iii). d) Regler vedrørende fejl Reglerne i artikel 4, litra f), anvendes på tilsluttede i NCB’er. e) Forbindelse til netværksleverandøren Den tilsluttede NCB skal være tilsluttet eller have en indgang til netværksleverandøren. Det påhviler den tilsluttede NCB at rejse erstatningskrav over for netværksleverandøren, hvis den tilsluttede NCB lider tab som følge af overtrædelse af sådanne regler, og den tilsluttede NCB skal rejse krav direkte over for netværksleverandøren. f) Oplysning til deltagere Alle NCB’ere skal oplyse deltagere i deres RTGS-systemer om, at en bekræftelse af modtagelse fra en tjenesteudbydende NCB for så vidt angår en grænseoverskridende betaling til deltagere i en tilsluttet NCB’s RTGS-system er indeståelse for kreditering af den tilsluttede NCB’s konto hos den tjenesteudbydende NCB, men ikke indeståelse for kreditering af en modtagende deltagers konto hos den tilsluttede NCB. NCB’erne skal i nødvendigt omfang ændre deres nationale RTGS-regler i overensstemmelse hermed.«